text: Haglbyge sendte biler i grøften
  13 april 2012 kl. 07.11
  Flere bilister kom på glatis under en kraftig haglbyge, som trak ind over området mellem Haderslev og Aabenraa ved 18-tiden torsdag. Mindst to biler kørte samtidig af vejen, men heldigvis skete der kun materiel skade.
  Værst gik det for en bilist på Voldborgvej syd for Vojens. Bilen ramte et vejskilt og endte på taget i grøften. Føreren slap med forskrækkelsen.
  Kort derfra - på Pottervej - kørte en kassevogn af vejen og landede på siden. 
  Begge uheld skete tæt på kommunegrænsen, så der blev sendt brandbiler fra Rødekro og ambulancer fra Haderslev til stedet, fordi de første meldinger lød på fastklemte.
  